## Pravilnik o postupku za ostvarivanje prava na korištenje povlastica u unutarnjem putničkom prometu

### NN 45/1996 (7.6.1996.), Pravilnik o postupku za ostvarivanje prava na korištenje povlastica u unutarnjem putničkom prometu

# **MINISTARSTVO FINANCIJA**

Na temelju članka 15. Uredbe o povlasticama u unutarnjem putničkom prometu
("Narodne novine", br. 24/96.), ministar financija uz suglasnost ministra
pomorstva, prometa i veza, ministra rada i socijalne skrbi, ministra znanosti
i tehnologije i ministra prosvjete i športa, donosi

## **PRAVILNIK**

### **O POSTUPKU ZA OSTVARIVANJE PRAVA NA KORIŠTENJE POVLASTICA U UNUTARNJEM PUTNIČKOM PROMETU**

I. TEMELJNA ODREDBA

Članak 1.

Ovim Pravilnikom propisuju se postupak za ostvarivanje prava na korištenje
povlastica propisanih u Uredbi o povlasticama u unutarnjem putničkom prometu
("Narodne novine", br. 24/96. u daljnjem tekstu Uredba) te način izračunavanja
iskorištenih povlastica.

II. KORIŠTENJE POVLASTICA UČENIKA I STUDENATA

Članak 2.

Osobe iz članka 2. stavka 1. točke 1. Uredbe koriste pravo na povlasticu
na temelju potvrde koju izdaje županijski ured za prosvjetu, kulturu i
informiranje, šport i tehničku kulturu nadležan prema mjestu sjedišta obrazovne
ustanove.

Potvrda iz stavka 1. ovoga članka za korištenje povlastica za organizirana
skupna putovanja izdaje se na Obrascu br. 1 u tri primjerka.

Po jedan primjerak potvrde županijski ured za prosvjetu, kulturu i informiranje,
šport i tehničku kulturu uručuje vođi puta i prijevozniku, a jedan primjerak
zadržava u svojoj evidenciji.

Ako se povlastice koriste za putovanje na redovnim linijama vlakom i
brodom, potvrda se izdaje napose o prijevozu vlakom, a napose o prijevozu
brodom za stanovitu relaciju.

Na poleđini potvrde prijevoznik upisuje broj korisnika, broj izdane
vozne karte, cijenu prijevoza, svotu naplaćenu od korisnika i svotu iskorištene
povlastice.

Članak 3.

Povlastice iz članka 6. Uredbe korisnici ostvaruju uz potvrdu obrazovne
ustanove na Obrascu br. 2 da je korisnik učenik ili redovni student.

Za dnevna putovanja obrazovna ustanova izdaje potvrdu o upisu u školsku
godinu odnosno semestar, a za pojedinačna putovanja potvrdu izdaje napose
za svako putovanje.

Prijevoznik za dnevna putovanja izdaje mjesečne pretplatne vozne karte,
na temelju iskaznice čiji obrazac sam utvrđuje.

Obrazovne ustanove vode posebnu evidenciju o izdanim potvrdama iz stavka
2. ovoga članka, prema vrstama povlastica.

III. KORIŠTENJE POVLASTICA INVALIDNIH OSOBA

Članak 4.

Osobe iz članka 2. stavka 1. točke 2. Uredbe pravo na povlastice iz
članka 7. Uredbe koriste na temelju objave koju izdaje nadležni županijski
ured za rad, zdravstvo i socijalnu skrb na osnovi dokumentacije iz koje
se vidi da se radi o osobi navedenoj u članku 2. stavku 1. točki 2. Uredbe.

Pravo na povlašteni prijevoz ostvaruju korisnici na temelju objave za
povlašteni prijevoz (Obrazac br. 3)

Pravo na besplatni prijevoz ostvaruje pratitelj invalidne osobe na temelju
objave za besplatni prijevoz (Obrazac br. 4.)

Na temelju objave za besplatni ili povlašteni prijevoz, ovlašteni prijevoznik
izdaje korisniku objave voznu kartu. Na poleđini objave, koja ostaje korisniku,
prijevoznik upisuje mjesto i datum izdavanja karte uz potpis i pečat.

Županijski ured za rad, zdravstvo i socijalnu skrb obvezan je voditi
evidenciju o izdanim objavama.

Evidencija o izdanim objavama sadrži ime i prezime korisnika, broj i
datum izdane objave, svojstvo korisnika te naziv dokumenta na temelju kojega
je izdana objava (presliku dokumenta treba priložiti uz evidenciju).

IV. POSTUPAK ZA OBRAČUNAVANJE ISKORIŠTENIH POVLASTICA U UNUTARNJEM
PUTNIČKOM PROMETU

Članak 5.

Društvo "HŽ - Hrvatske željeznice" i javno poduzeće "Jadrolinija - Rijeka"
(u daljnjem tekstu prijevoznici) sastavljaju obračun za iskorištene povlastice.

Obračun za iskorištene povlastice za skupna putovanja učenika i studenata
sastavlja se na Obrascu br. 5., na temelju potvrde (Obrazac br. 1).

Obračun za iskorištene povlastice za dnevna putovanja učenika i studenata
sastavlja se na Obrascu br. 6., na temelju izdanih voznih karata.

Obračun za iskorištene povlastice za pojedinačna putovanja učenika i
studenata sastavlja se na Obrascu br. 7., na temelju izdanih voznih karata.

Obračun za iskorištene povlastice invalidnih osoba sastavlja se na Obrascu
br. 8., na temelju izdanih voznih karata.

Obračun za iskorištene povlastice pratitelja invalidnih osoba sastavlja
se na Obrascu br. 9., na temelju voznih karata.

Radi uvida u vrstu iskorištenih povlastica i svotu obračunatih sredstava
za iskorištene povlastice u unutarnjem putničkom prometu, prijevoznici
o tome svakog mjeseca sastavljaju izvješće i dostavljaju ga Ministarstvu
prosvjete i športa (za učenike), Ministarstvu znanosti i tehnologije (za
studente) i Ministarstvu rada i socijalne skrbi (za invalidne osobe) i
to do 30-og u mjesecu za protekli mjesec.

Oblik i sadržaj izvješća iz stavka 7. ovoga članka utvrdit će njegovi
podnositelji.

Članak 6.

Obrasci od 1 do 9 sastavni su dio ovog Pravilnika.

Članak 7.

Obrasce iz ovoga Pravilnika pribavljaju izdavatelji tih obrazaca.

Članak 8.

Stupanjem na snagu ovog Pravilnika prestaje važiti Pravilnik o postupku
za ostvarivanje prava na povlastice u unutarnjem putničkom prometu ("Narodne
novine", br. 44/95.).

Članak 9.

Postupci pokrenuti za ostvarivanje prava na povlastice u unutarnjem
putničkom prometu dovršit će se prema Pravilniku koji je važio u vrijeme
njihova pokretanja.

Članak 10.

Ovaj Pravilnik stupa na snagu osmog dana od dana objave u "Narodnim
novinama".

Klasa: 340-01/96-01/07

Urbroj: 513-04/96-3

Zagreb, 28. svibnja 1996.

Ministar financija

**Božo Prka,** v. r.

![](dodatni/364797.gif)

![](dodatni/364798.gif)

![](dodatni/364799.gif)

![](dodatni/364800.gif)

![](dodatni/364801.gif)

![](dodatni/364802.gif)

![](dodatni/364803.gif)

![](dodatni/364804.gif)

Pravilnik, NN 45/1996-871